SET ปิดลบ 2 จุด รับแรงกดดัน Bond yield สูง – ดอลลาร์แข็ง พรุ่งนี้เสี่ยงพักต่อตัว
SET ปิดลบ 2 จุด รับแรงกดดัน Bond yield สูง – ดอลลาร์แข็ง พรุ่งนี้เสี่ยงพักต่อตัว
31 มี.ค. 2564

ผู้สื่อข่าวรายงานว่า ดัชนีปิดตลาดวันนี้ที่ระดับ 1,587.21 จุด ลดลง 2.32 จุด (-0.15%) มูลค่าการซื้อขาย 72,418.48 ล้านบาท
10 หุ้นกดดัชนีวันนี้

นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน กล่าวว่า ตลาดหุ้นไทยวันนี้แกว่งไซด์เวย์ถึงพักฐาน แต่ดูดีกว่าตลาดหุ้นในภูมิภาคเอเชียส่วนใหญ่ติดลบเฉลี่ย 0.7% ขณะที่ตลาดยุโรปเทรดบ่ายนี้เคลื่อนไหวทั้งในแดนบวก-ลบสลับกันในกรอบราว 0.2% ส่วนดาวโจนส์ฟิวเจอร์สติดลบเล็กน้อย ในช่วงรอประธานาธิบดีโจ ไบเดน เปิดเผยแผนลงทุนโครงการลงทุนโครงสร้างพื้นฐานของสหรัฐคืนนี้ ท่ามกลางแรงกดดันจากอัตราผลตอบแทนพันธบัตร (Bond yield) สหรัฐปรับตัวขึ้นเรื่อย ๆ มาจนถึง 1.7% ทำให้มีแรงขายสินทรัพย์เสี่ยงออกมา และเงินดอลลาร์สหรัฐฯก็แข็งค่าขึ้น ส่งผลให้ Fund Flow ชะลอ
นอกจากนี้ ยังรอติดตามผลการประชุมกลุ่มโอเปกพลัสที่มีการประชุมขึ้นในวันที่ 31 มี.ค.-1 เม.ย.2564 ต้องจับตาว่าจะมีมติเกี่ยวกับกำลังการผลิตน้ำมันอย่างไร
แนวโน้มการลงทุนในวันพรุ่งนี้ (1 เม.ย.2564) นายกรภัทร กล่าวว่า ตลาดฯยังมีโอกาสพักตัวต่อ โดยมีแนวรับ 1,570-1,563 จุด ส่วนแนวต้าน 1,595 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT มูลค่าการซื้อขาย 2,335.32 ล้านบาท ปิดที่ 41.00 บาท เพิ่มขึ้น 0.25 บาท
EA มูลค่าการซื้อขาย 2,298.14 ล้านบาท ปิดที่ 62.00 บาท เพิ่มขึ้น 2.25 บาท
STGT มูลค่าการซื้อขาย 2,158.32 ล้านบาท ปิดที่ 41.00 บาท เพิ่มขึ้น 0.50 บาท
OSP มูลค่าการซื้อขาย 2,047.30 ล้านบาท ปิดที่ 35.25 บาท เพิ่มขึ้น 0.25 บาท
CPALL มูลค่าการซื้อขาย 1,992.14 ล้านบาท ปิดที่ 69.25 บาท ลดลง 0.75 บาท